ZAGREB – Turisti iz Češke i Slovačke, koji ovog ljeta namjeravaju provesti odmor u Hrvatskoj, ne žele satima čekati na prelazak hrvatske granice s Mađarskom ili Slovenijom, pa su se u lobiranje za ublažavanje kontrola na granicama uključili i političari iz tih zemalja.

Češki i slovački ministri unutarnjih poslova Milan Chovanec i Robert Kalinak pozvali su ovoga tjedna da se osigura »glatko prelaženje« granica jer smatraju neprihvatljivim da ljudi već sad čekaju nekoliko sati na graničnim prijelazima, a glavna turistička sezona još nije ni počela.

»Nevjerojatno je da ljudi čak i u ovom trenutku, prije turističke sezone, čekaju na granici po tri sata. Kao rezultat, moglo bi se dogoditi da naši građani provedu dva dana od sedam planiranih dana odmora na granici«, kazao je, kako prenosi Hina, Kalinak.

Prema pisanju čeških medija, dvojica ministara smatraju da je nužno napraviti neke prilagodbe za vrijeme ljetne sezone te najavljuju da će o tome izvijestiti kolege iz drugih zemalja članica na sljedećem sastanku ministara EU-a sredinom svibnja.

Kakvo će stanje na granicama između Hrvatske i Slovenije biti dotad, teško je predvidjeti. Nakon što je prošlog vikenda postignut dogovor da se na graničnim prijelazima prijeđe sa strožih, sustavnih na labavije, ciljane kontrole putnika čim vrijeme čekanja dosegne 15 minuta, državni tajnik u slovenskom MUP-u Boštjan Šefic najavio je da će Slovenija ipak tražiti dodatna pojašnjenja Bruxellesa jer u dogovoru postoje »neke nejasnoće«.

Krajem lipnja bit će moguće uvesti pravu »one-stop« kontrolu na granici Hrvatske i Slovenije. Hrvatska će od 27. lipnja imati pristup Schengenskom informacijskom sustavu (SIS), bazi podataka zemalja članica u kojoj se nalaze informacije o, primjerice, osobama koje imaju zabranu ulaska u EU, ukradenim automobilima i slično. To znači da će moći provoditi provjere jednako kao susjedna Slovenija, koja je članica Schengena, a to će, pak, omogućiti aktiviranje zajedničkog nadzora na kopnenim granicama. Drugim riječima, umjesto da se svako vozilo i putnik kontroliraju dva puta – jednom kod slovenskog, pa metar dalje kod hrvatskog graničnog policajca – bit će moguće provjeru obaviti samo jednom. Primjerice, da hrvatski »graničari« kontroliraju sve koji ulaze u Hrvatsku, a slovenski one koji ulaze u Sloveniju. Da bi se to provelo u praksi, potreban je i dogovor Hrvatske i Slovenije. Prema neslužbenim informacijama, obje strane su (zasad) tome sklone.

Koji je razlog slovenske rezerviranosti, može se samo nagađati. Diplomatski izvori uglavnom slovenski oprez povezuju sa stanjem na granici između Slovenije i Austrije. Europska komisija predložila je u utorak da se na još najviše šest mjeseci produlje granične kontrole na unutarnjim granicama Schengena. To odobrenje dobila je i Austrija koja je pojačani nadzor na granici sa Slovenijom uvela još u jeku izbjegličke krize. Slovenija je izrazito nezadovoljna Komisijinim prijedlogom i smatra ga neopravdanim.

Naši izvori, dobro upućeni u graničnu problematiku, uvjereni su i da, kad je u pitanju granica s Hrvatskom, Slovenija želi biti sasvim sigurna kako treba postupati, pa ne bi bilo loše da se nova pravila postupanja, uključujući i ono o 15 minuta, uvedu u pisanom obliku, primjerice, kroz izmjene tzv. Schengenskog priručnika.

Taj priručnik sadrži procedure za postupanje graničnih policajaca. Europska komisija, kako doznajemo, narednih će tjedana doista predstaviti revidirani Schengenski priručnik, no malo je vjerojatno da će se u njemu izričito založiti za »pravilo« o 15 minuta. U Komisiji ističu da zemlje članice mogu prijeći sa sustavnih na ciljane kontrole u slučaju da stroži nadzor ima »neproporcionalan učinak na promet«.

No, europsko zakonodavstvo ne kaže što je to »neproporcionalno«, nego se o tome trebaju dogovoriti susjedne zemlje. Hrvatska i Slovenija u subotu su se dogovorile da je za osobna vozila riječ o 15 minuta i, kako doznajemo u Ministarstvu unutarnjih poslova (MUP), to je tijekom prošlog vikenda uvelike olakšalo stanje na graničnim prijelazima.

Situaciju na granici u ponedjeljak i utorak provjerit će i stručnjaci Europske komisije i Frontexa, europske agencije za granice. Iz Bruxellesa su nam potvrdili da planiraju »tehnički posjet granici kako bi se pomoglo utvrditi što se može smatrati neproporcionalnim zastojima«.

Neslužbeno doznajemo da će europski stručnjaci posjetiti tri do četiri granična prijelaza. Jedan od njih bit će Bregana, gdje su, tijekom striktne primjene novih pravila, bile najveće gužve. Na Bregani će se održati i sastanak slovenskih, hrvatskih i europskih stručnjaka.

Zbog poteškoća na granici, izazvanih strožim kontrolama, Hrvatsku i Sloveniju posjetit će i povjerenik Europske komisije Dimitris Avramopulos. U Komisiji ističu da je svrha njegovog posjeta dvjema zemljama pomoći u pronalaženju učinkovitih i nebirokratskih rješenja za granične gužve.